《拟清华楼居集百排律十韵》
明代·王弘诲

郁郁葱葱佳气浮，凤城春报曲江头。

水通南极三千里，海色西风十二楼。

乳燕双双拂烟草，珠帘处处上银钩。

林花著雨烟脂湿，山势凌空翡翠浮。

红树暗藏殷浩宅，客帆空恋李膺舟。

东山芳意须同赏，高阁朱阑不厌游。

曾约彭涓安朽质，正怀何谢俯长流。

西园公子名无忌，云里新声号莫愁。清夜满城弦管沸，醉中因遣合甘州。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。